Øst for byen ligger den velbevarede Skuldelev Ås, der blev fredet i 1951. I Roskilde Fjord ud for Skuldelev Havn blev Skuldelev-skibene fundet og udgravet i 1962.  Faciliteter Skuldelev Skole er nu en afdeling af Fjordlandsskolen i Skibby. Afdelingen har 105 elever, fordelt på 0.-6. klassetrin. Der er SFO og klub samt 27 ansatte. Børnehuset Solstrålen har plads til 62 "enheder", hvor et 0-2 års barn er 2 enheder og et 3-6 års barn er 1 enhed. Nær ved skolen ligger Skuldelevhallen. Der er sportsklub, multikulturforening, bylaug, motel og gadekær i byen. I 2018 gravede selskabet Fibia lyslederkabler ned i gaderne og tilbød at tilslutte den enkelte bolig for et engangsbeløb på 1995 kr, mod at husstanden tegnede bredbånds abonnement hos internet udbyderen Waoo. Byen har en Dagli'Brugs, eget vandværk og fjernvarmeværk. Daglibrugsen har åbent 7 dage om ugen fra kl. 7 til 19; den fungerer også som postbutik og pakkeshop. Foran den er der en døgnåben selvbetjenings tankstation. Vandværket og varmeværket ejes hver især af deres kunder og ledes af hver sin bestyrelse; de er begge ubemandede, men driftes af et lokalt, privat mand & kone firma. Selvom der ikke er tilslutningspligt til fjernvarmen i Skuldelev, er de fleste af husene i byen tilsluttet varmeværket. Det hedder Skuldelev Energiselskab og blev etableret i 1996, som kraftvarmeværk og producerede altså både varme og elektricitet. I dag er det et rent varmeværk og fyrer med bl.a. naturgas; for at spare gas og dermed holde varmeprisen nede, er der inden for de sidste 5 år opsat et stort solfangeranlæg (på en mark ved siden af varmeværket) og bygget en biomassekedel. Skuldelev Dukkemuseum og Legetøjssamling er stiftet i 1989. Movias buslinie 318 har 4 stoppesteder i Skuldelev og forbinder den med Skibby, Frederikssund og flere mellemliggende landsbyer i Hornsherred. Den kører flere gange om dagen, alle årets dage og dens aktuelle køreplan kan findes på: https://dinoffentligetransport.dk.  Historie I 1898 beskrives Skuldelev således: "Skuldelev med Kirke, Præstegd., Skole, Kro og Andelsmejeri („St. Olavs Kilde“)".  Det lave målebordsblad fra 1900-tallet viser desuden en telefoncentral.